Gáfu HVE hjartastuðtæki sem verður í Reykholti Félagsmenn í Neista , félags slökkviliðsmanna í Borgarbyggð , færðu Heilbrigðisstofnun Vesturlands að gjöf nýtt hjartastuðtæki á sunnudaginn en afhending tækisins fór fram í slökkvistöðinni í Reykholti þar sem tækið verður staðsett í framtíðinni . Við sama tilefni ákváðu forsvarsmenn HVE að koma súrefnistösku með tilheyrandi tækjum fyrir í slökkvistöðinni auk þess sem Björgunarsveitin Ok lagði stöðinni í té spelkur , bakbretti og hálskraga . Alls mættu 25 manns á afhendinguna í Reykholti á sunnudaginn en flestir þeirra starfa ýmist við sjúkraflutninga , björgunarsveitastörf eða slökkviliðsstörf . Ákveðið hefur verið að mynda hjálparteymi í kringum búnaðinn í Reykholti sem heimamenn í næsta nágrenni stöðvarinnar , sem starfa í björgunarsveit eða í slökkviliðinu , munu skipa . Að sögn Hauks Valssonar sjúkraflutningamanns hjá HVE í Borgarnesi og stjórnarmanns í Neista mun HVE sjá um að þjálfa teymið í notkun á búnaðinum . „ Útkallsteymið verður sett í útkallsgrunn Neyðarlínunnar . Þetta þýðir að þegar neyðarkall berst getur Neyðarlínan kallað út teymið á vettvang með búnað til að veita fyrstu hjálp á meðan sjúkrabíllinn er á leiðinni . Í Húsafelli er geymdur samskonar búnaður og er þar einnig útkallsteymi sem er ávalt tilbúið þegar kallið kemur . HVE mun síðan sjá um eftirlit og viðhald með búnaðinum , “ sagði Haukur í samtali við Skessuhorn .